ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση απόφασης του Ευρωπαϊκού Κοινοβουλίου και του Συμβουλίου που αφορά την ανακήρυξη του έτους 2004 ως ευρωπαϊκού έτους εκπαίδευσης μέσω του αθλητισμού

2001/0244 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση απόφασης του Ευρωπαϊκού Κοινοβουλίου και του Συμβουλίου που αφορά την ανακήρυξη του έτους 2004 ως ευρωπαϊκού έτους εκπαίδευσης μέσω του αθλητισμού

1- ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM(2001) 584 τελικό - 2001/0244(COD)): // 16/17 Οκτωβρίου 2001

Ημερομηνία της γνωμοδότησης της Οικονομικής και Κοινωνικής Επιτροπής: // 24 Απριλίου 2002

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 14 Μαΐου 2002

Ημερομηνία γνωμοδότησης της Επιτροπής των Περιφερειών // 15 Μαΐου 2002

Ημερομηνία έγκρισης της κοινής θέσης: // 14 Οκτωβρίου 2002

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σύμφωνα με το άρθρο 251 της συνθήκης ΕΚ, η συνημμένη ανακοίνωση έχει ως στόχο να παρουσιάσει την τοποθέτηση της Επιτροπής όσον αφορά την κοινή θέση του Συμβουλίου της 14 Οκτωβρίου 2002 σχετικά με την πρόταση απόφασης του Ευρωπαϊκού Κοινοβουλίου και του Συμβουλίου που αφορά την ανακήρυξη του έτους 2004 ως ευρωπαϊκού έτους εκπαίδευσης μέσω του αθλητισμού.

Το αντικείμενο της πρότασης είναι να αφιερωθεί το έτος 2004 στην καλύτερη χρήση των εκπαιδευτικών αξιών που πηγάζουν από τον αθλητισμό με την ενθάρρυνση της εταιρικής σχέσης μεταξύ των εκπαιδευτικών ιδρυμάτων και των αθλητικών οργανώσεων. Με την πρόταση αυτή ανταποκρίνεται η Επιτροπή στο αίτημα του Ευρωπαϊκού Συμβουλίου της Νίκαιας σχετικά με την καλύτερη ένταξη των αξιών του αθλητισμού στις διάφορες πολιτικές και ενέργειες της Κοινότητας.

3- ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Κατά γενικό κανόνα, η κοινή θέση διατηρεί τα ουσιαστικά χαρακτηριστικά της πρότασης απόφασης της Επιτροπής, ενώ παράλληλα είναι σύμφωνη με τη γνώμη του Ευρωπαϊκού Κοινοβουλίου.

Το Συμβούλιο αποδέχθηκε τις κυριότερες τροπολογίες που ενέκρινε το Ευρωπαϊκό Κοινοβούλιο στις 14 Μαΐου 2002 σε πρώτη ανάγνωση και οι οποίες έγιναν δεκτές από την Επιτροπή. Η Επιτροπή είχε την ευκαιρία να διευκρινίσει στο Συμβούλιο την τοποθέτησή της απέναντι στις τροπολογίες που εισήχθηκαν σε πρώτη ανάγνωση.

Αυτός είναι ο λόγος για τον οποίο η Επιτροπή θεωρεί ότι αυτή η κοινή θέση, που εγκρίθηκε ομόφωνα με την αποχή της Πορτογαλίας, αποτελεί μια καλή βάση για τη συνέχιση των διαπραγματεύσεων σχετικά με την πρόταση απόφασης. Αυτή κοινή θέση αναμένεται να καταστήσει δυνατή τη γρήγορη έγκριση της πρότασης απόφασης στο πλαίσιο της διαδικασίας συναπόφασης.

Όσον αφορά τον προϋπολογισμό, το Συμβούλιο ενέκρινε το συνολικό κονδύλιο προϋπολογισμού των 11,5 εκατομμυρίων ευρώ που πρότεινε η Επιτροπή και έγινε αποδεκτό από το Ευρωπαϊκό Κοινοβούλιο σε πρώτη ανάγνωση.

Όσον αφορά τους στόχους της απόφασης, η κοινή θέση παραμένει πιστή στους επτά στόχους που πρότεινε η Επιτροπή και τροποποίησε το Κοινοβούλιο σε πρώτη του ανάγνωση. Οι τροπολογίες συνέβαλαν στο να διευκρινιστούν και να αναδειχθούν καλύτερα οι εκπαιδευτικές πτυχές του Έτους και να ληφθεί καλύτερα υπόψη η αρχή της επικουρικότητας. Η τροπολογία του Κοινοβουλίου σχετικά με την ένταξη ειδικού στόχου για την ισότητα μεταξύ των φύλων, συμπεριλήφθηκε στις αιτιολογικές σκέψεις. Ουσιαστικά πρόκειται για ένα θέμα που πρέπει μάλλον να ενταχθεί οριζοντίως σε όλες τις κοινοτικές ενέργειες, παρά για ένα γενικό στόχο, προοριζόμενο ειδικά για το ευρωπαϊκό έτος εκπαίδευσης μέσω του αθλητισμού.

Όσον αφορά τις ενέργειες, στην κοινή θέση εγκρίνονται αυτές που πρότεινε η Επιτροπή και τροποποίησε το Κοινοβούλιο, συμπεριλαμβανόμενης κυρίως και της διαγραφής των ερευνών και μελετών, εκτός αυτών που έχουν σχέση με την αξιολόγηση του αντίκτυπου του ευρωπαϊκού έτους εκπαίδευσης μέσω του αθλητισμού.

Ωστόσο, δύο τροπολογίες του Κοινοβουλίου δεν έχουν ληφθεί υπόψη.

Στην κοινή θέση δεν συμπεριλήφθηκε η τροπολογία του Κοινοβουλίου σχετικά με την απαρίθμηση των διαφόρων αθλητικών αγώνων που θα πραγματοποιηθούν το 2004. Η Επιτροπή συμμερίζεται την άποψη αυτή. Πράγματι, στην αρχική της πρόταση η Επιτροπή αναφέρει τους Ολυμπιακούς και Παραολυμπιακούς Αγώνες στην Αθήνα, αφενός λόγω του παγκόσμιου και συμβολικού τους χαρακτήρα και αφετέρου λόγω του ότι στους αγώνες αυτούς συγκαταλέγονται τα περισσότερα είδη αθλητισμού. Στην πρόταση αναφέρονται απλώς άλλες σημαντικές αθλητικές εκδηλώσεις και μόνον ως παράδειγμα το ευρωπαϊκό κύπελλο ποδοσφαίρου EURO 2004 στην Πορτογαλία. Η απαρίθμηση και άλλων εκδηλώσεων θα είχε ως συνέπεια την κατάρτιση μακροσκελούς καταλόγου, δυσανάλογου σε σχέση με το κείμενο της απόφασης. Εξάλλου, δεν πρέπει να ξεχνάμε ότι κάθε χρόνο διακόσιοι περίπου ευρωπαϊκοί και παγκόσμιοι αγώνες για όλα τα είδη αθλητισμού διοργανώνονται στην Ευρώπη. Ένα εξαντλητικός κατάλογος δεν θα προσέθετε τίποτα στην πρόταση απόφασης και αντιθέτως θα την επιβάρυνε. Όσον αφορά αυτές τις εκδηλώσεις, ένας στόχος του ευρωπαϊκού έτους είναι απλώς να τις χρησιμοποιήσει για τη διοργάνωση ενεργειών εθελοντισμού, που θεωρούνται ως σημαντικό στοιχείο της μη τυπικής εκπαίδευσης.

Στην κοινή θέση δεν συμπεριλήφθηκε επίσης η τροπολογία σχετικά με τη διοργάνωση αθλητικών αγώνων μεταξύ των ευρωπαϊκών σχολείων. Οι νικητές αυτού του αγώνα θα συμμετείχαν στην αφή της ολυμπιακής φλόγας, το Μάρτιο του 2004, στην Ολυμπία. Η Επιτροπή δεν θα δεχόταν επίσης αυτή την τροπολογία. Η Επιτροπή κρίνει ότι η διατύπωση που προτείνει το Συμβούλιο «ευρωπαϊκοί εκπαιδευτικοί διαγωνισμοί» επιτρέπει στους συντελεστές του ευρωπαϊκού έτους να υποβάλουν προτάσεις που θα ανταποκρίνονται στις επιθυμίες που εξέφρασε το Κοινοβούλιο, όπως διευκρίνισε σε μια δήλωση που επισυνάφθηκε στην κοινή θέση. Η Κοινότητα δεν μπορεί σε καμία περίπτωση να αναλάβει τη διοργάνωση δραστηριοτήτων που ανήκουν στον τομέα αρμοδιότητας των εκπαιδευτικών ιδρυμάτων και των αθλητικών οργανώσεων.

Ωστόσο, στο πλαίσιο εφαρμογής της απόφασης, η Επιτροπή θα καταβάλλει κάθε προσπάθεια για να ενθαρρύνει τις εδικές οργανώσεις, τόσο στο επίπεδο των σχολείων όσο και των αθλητικών οργανώσεων, ώστε να υποβάλουν επ' ευκαιρία του Ευρωπαϊκού Έτους εκπαίδευσης μέσω του αθλητισμού, ένα σχέδιο για μια σημαντική εκδήλωση, στην οποία θα συμμετέχουν όλα τα κράτη μέλη και η οποία θα υπογραμμίζει την προστιθέμενη αξία των ολυμπιακών ιδεωδών για την εκπαίδευση.

Στην κοινή θέση προβλέπεται η δημιουργία μιας επιτροπής που θα συνδράμει την Ευρωπαϊκή Επιτροπή στη διαχείριση του ευρωπαϊκού έτους αυτού. Με την τροπολογία αυτή ορίζονται για το Ευρωπαϊκό Έτος Εκπαίδευσης μέσω του Αθλητισμού οι ίδιες διαδικασίες που είχαν οριστεί και για το Ευρωπαϊκό Έτος των Γλωσσών και για το Ευρωπαϊκό Έτος των Ατόμων με ειδικές ανάγκες. Αυτή η τροπολογία προτείνεται για λόγους συνοχής.

Οι άλλες τροπολογίες συμβάλλουν απλώς στην καλύτερη κατανόηση και ανάγνωση του κειμένου, ενώ διατηρείται το ουσιαστικό νόημα της αρχικής πρότασης της Επιτροπής και παραμένει άθικτο το πνεύμα της.

4- ΣΥΜΠΕΡΑΣΜΑΤΑ

Στην κοινή θέση παρατηρείται μια στενή σύγκλιση τόσο με τις απόψεις του Κοινοβουλίου όσο και της Επιτροπής, εφόσον περιέχει πολύ σημαντικό ποσοστό των τροπολογιών του Ευρωπαϊκού Κοινοβουλίου τις οποίες είχε συμπεριλάβει η Επιτροπή στην τροποποιημένη της πρόταση. Για το λόγο αυτόν η Επιτροπή εγκρίνει την κοινή θέση που καθορίστηκε ομόφωνα με την αποχή της Πορτογαλίας.

Συνεπώς, η Επιτροπή εκφράζει την επιθυμία να μπορέσει να προχωρήσει γρήγορα η διαδικασία λήψης απόφασης, έτσι ώστε να καταστεί δυνατή η έγκαιρη έναρξη όλων των αναγκαίων διοικητικών διαδικασιών για να εξασφαλιστεί η σημαντική απήχηση του Ευρωπαϊκού Έτους.